赤口灘
作者：陳造
朝代：宋

paragraphs: 漢江多惡灘，赤口乃其最。
前年將家上，正值江流殺。
奔衖震溝𤱶，狼石森戟鐓。
贔屭取進寸，一跌尋丈退。
聞此尚痛定，躬履况兒輩。
今者劈箭去，未覺有湍匯。
一雨動三日，遠岸卷澎湃。
向者險巇地，了不經眼界。
三老笑相語，無復憂滯礙。
路可屈指計，歸將平心待。
窮塗偶快意，此惠莫謀大。
龍公本何心，賤子多感慨。